KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 1406/2002, įsteigiantis Europos jūrų saugumo agentūrą, priėmimo /* COM/2012/0606 final - 2010/0303 (COD) */





2010/0303 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 1406/2002, įsteigiantis Europos jūrų saugumo agentūrą, priėmimo (Tekstas svarbus EEE) 1. Pagrindiniai faktai Pasiūlymas Europos Parlamentui ir Tarybai (dokumentas COM(2010) 611 galutinis – 2010/303 COD) pateiktas || 2010 m. spalio 28 d. Europos ekonomikos ir socialinių reikalų komiteto nuomonė pateikta || 2011 m. vasario 16 d. Per pirmąjį svarstymą Europos Parlamento pozicija priimta || 2011 m. gruodžio 15 d. Iš dalies pakeistas pasiūlymas perduotas || netaikoma Taryba poziciją priėmė || 2012 m. spalio 4 d. 2. Komisijos pasiūlymo tikslas Pasiūlymu siekiama iš dalies pakeisti Reglamentą Nr. 1406/2002, siekiant aiškiau išdėstyti dabartinius Europos jūrų saugumo agentūros (EJSA) uždavinius ir vaidmenį, taip pat išplėsti EJSA uždavinius, į juos įtraukiant naujas tarptautiniu ir (arba) ES lygmeniu plėtojamas sritis. Nuo 2002 m. Reglamentas (EB) Nr. 1406/2002 pakeistas tris kartus, daugiausia dėl jūrų transporto srities ES teisės aktų pokyčių. Komisija siūlo toliau taikyti dabartinius EJSA tikslus ir uždavinius. Tačiau juos būtina paaiškinti išsamiau ir jais reikia tiksliau apibrėžti EJSA pagalbą Komisijai, valstybėms narėms ir kitoms šalims. Kai kurie nauji EJSA uždaviniai susiję su 2009 m. trečiojo saugios laivybos dokumentų rinkinio, kuris apima uosto valstybės kontrolę, klasifikacines bendroves, laivų eismo stebėseną, avarijų tyrimą, nuostolių atlyginimą keleiviams, vėliavos valstybės reikalavimus ir laivų savininkų atsakomybę, įgyvendinimu. EJSA turėtų aktyviau dalyvauti ES jūrų moksliniuose tyrimuose ir išanalizavusi mokslinius projektus nustatyti, kokių tolesnių reglamentavimo veiksmų reikėtų imtis. Be to, pasiūlymu siekiama paaiškinti EJSA vaidmenį teikiant techninę pagalbą Komisijai ir valstybėms narėms įvairiose tarptautinėse ir regioninėse organizacijose. Kai kurios EJSA valdomos svarbios operatyvinės sistemos (SafeSeaNet, CleanSeaNet, Europos Sąjungos tolimojo laivų identifikavimo ir sekimo (LRIT) sistema, uosto valstybės kontrolė ir kt.) gali būti labai naudingos įgyvendinant kitą ES politiką, pavyzdžiui, taikant integruotą požiūrį į jūrų priežiūrą pagal integruotą ES jūrų politiką. EJSA taip pat galėtų padėti vertinti ir analizuoti neigiamą laivybos poveikį, susijusį su balastiniu vandeniu, jūros tarša šiukšlėmis ir povandeniniu triukšmu, jūros aplinkai. Persvarstytame reglamente taip pat paaiškinama, kad EJSA reagavimo pajėgumai gali būti naudojami jūros taršos atvejais, kai taršos šaltiniai yra ne laivai, o, pavyzdžiui, naftos platformos. Be to, pasiūlymu bandoma sudaryti palankesnes sąlygas plėsti kaimyninių šalių techninį bendradarbiavimą. Atlikus peržiūrą, Europos jūrų saugumo agentūrai numatyta skirti tik šiek tiek papildomų išteklių, kaip nurodyta prie šio pasiūlymo pridedamoje finansinėje teisės akto pasiūlymo pažymoje. 3. Pastabos dėl Tarybos pozicijos Tarybos pozicijoje išdėstytos politinio susitarimo, kurį Europos Parlamentas ir Taryba pasiekė 2012 m. balandžio 12 d., nuostatos. Komisija šiam susitarimui pritaria. Siekdama paaiškinti susitarimą, Komisija padarė keturis pareiškimus. Jie pateikiami šio dokumento priede. Taryba išskyrė pagrindinius ir papildomus uždavinius. Visi su EJSA uždaviniais susiję Komisijos tikslai tinkamai išdėstyti galutinėje teksto versijoje, o kai kuriais atvejais numatytos papildomos apsaugos priemonės arba išlygos. Taip Europos jūrų saugumo agentūrai suteikiami aiškūs įgaliojimai. Nors pagrindinis dėmesys toliau skiriamas saugiai laivybai, šiais įgaliojimais Europos jūrų saugumo agentūrai sudaromos sąlygos savo kompetenciją ir priemones panaudoti kitose ES politikos srityse, siekiant ES pridėtinę vertę kurti kuo veiksmingiau. Manoma, kad nauji įgaliojimai gali būti įgyvendinami panaudojant išteklius, nurodytus prie pirminio Tarybos pasiūlymo pridėtoje finansinėje teisės akto pasiūlymo pažymoje. Komisija pritaria persvarstytai metodikai, kurią taikant būtų rengiami EJSA atstovų apsilankymai valstybėse narėse, nes taip tinkamai atsižvelgiama į Komisijos keliamus politikos klausimus. 4. Komisijos pareiškimai Komisija padarė keturis pareiškimus; jie pateikiami šio dokumento priede. 5. Išvada Komisija remia tarpinstitucinių derybų rezultatus ir gali priimti Tarybos poziciją, išreikštą per pirmąjį svarstymą. PRIEDAS Komisijos pareiškimai 1. Pareiškimas dėl patikrinimų laivybos apsaugos srityje Dėl techninės pagalbos, kurią agentūra teikia Komisijai, vykdydama patikrinimus laivybos apsaugos srityje, kaip nurodyta 2 straipsnio 2 dalies b punkte, Komisija patvirtina, kad ši nuostata nedaro poveikio 2008 m. balandžio 9 d. Komisijos reglamente (EB) Nr. 324/2008, nustatančiame iš dalies pakeistą Komisijos patikrinimų laivybos apsaugos srityje tvarką, numatytų patikrinimų laivybos apsaugos srityje pobūdžiui. Konkrečiai, šia nuostata neišplečiami Komisijos įgaliojimai vykdyti patikrinimus ir nesuteikiami jokie įgaliojimai agentūrai savo nuožiūra vykdyti patikrinimus laivybos apsaugos srityje. 2. Pareiškimas dėl Sąjungos kompetencijos Dėl valstybėms narėms ir Komisijai teikiamos techninės pagalbos, kuria prisidedama prie atitinkamo Tarptautinės jūrų organizacijos (TJO) techninių tarnybų darbo, Komisija mano, kad kompetencijos sąvoka pagal Sutartį apima Sąjungos interesų principą, kuris šiuo metu ES koordinavimo praktikoje taikomas TJO atžvilgiu. 3. Pareiškimas dėl Jūrų strategijos pagrindų direktyvos ir iš laivų išmetamų šiltnamio efektą sukeliančių dujų Dėl 2a straipsnyje išvardytų papildomų uždavinių Komisija primena, kad: 1. Jūrų strategijos pagrindų direktyva siekiama užtikrinti gerą jūrų vandenų aplinkos būklę. Kai kurie III priedo 2 lentelėje išvardyti pavojai ir poveikis yra susiję su laivyba. Komisija, kuri, inter alia, turi vertinti įvairiose direktyvos taikymo srityse daromą pažangą, mano, kad naudinga gauti agentūros techninę pagalbą su laivyba susijusiose srityse, visų pirma pasinaudoti turimų priemonių, tokių kaip SafeSeaNet ir CleanSeaNet, rezultatais. 2. Dėl laivų išmetamų šiltnamio efektą sukeliančių dujų Komisija mano, kad agentūros galima techninė pagalba neturėtų apsiriboti dujų išlakų apskaičiavimu, nes tai galėtų būti vertinama kaip ES pirmenybės teikimas tam tikrai rinkos priemonei. Be to, Komisija mano, kad jokia agentūros teikiama techninė pagalba neturės poveikio ES pozicijai dėl padėties pasaulyje ar regionuose. 4. Pareiškimas dėl vidaus vandenų laivų klasifikacinių bendrovių Komisija laikosi nuomonės, kad teikti susijusią informaciją Komisijai, kaip numatyta 2a straipsnio 2 dalies f punkte, agentūra gali remdamasi savo patirtimi, todėl patikrinimams papildomi ištekliai nereikalingi.